## Sanitat impulsa la innovació com a part essencial de l’assistència sanitària

*** L’administració sanitària valenciana crea el nou Cos de Tecnologia Sanitària amb cinc escales professionals
* La directora general d’Atenció Hospitalària inaugura la jornada ‘BIOFAB 2025: Trobada entre la innovació biomèdica i la pràctica clínica’**

La directora general d’Atenció Hospitalària de la Conselleria de Sanitat, Asunción Perales, ha destacat que “la innovació ja no és un complement de l’assistència sanitària, sinó part essencial de com cuidem, diagnostiquem i tractem els nostres pacients”.

La responsable sanitària ha fet estes declaracions durant el transcurs de la inauguració de la jornada ‘BIOFAB 2025: Trobada entre la innovació biomèdica i la pràctica clínica’, que ha reunit professionals de l’Hospital General Universitari Doctor Balmis d’Alacant, de l’Hospital Gregorio Marañón i de l’Hospital Sant Joan de Déu, així com de l’equip BIOFAB (Unitat Mixta d’Investigació en Disseny i Fabricació Biomèdica) per a presentar els projectes i iniciatives desenrotllades per BIOFAB.

BIOFAB és una unitat d’investigació i desenrotllament de caràcter mixt de l’Institut d’Investigació Sanitària i Biomèdica d’Alacant (ISABIAL) i la Universitat d’Alacant (UA), creada per a la realització d’activitats d’investigació, desenrotllament i innovació en el camp del disseny i fabricació biomèdica, emmarcada dins de la disciplina de l’enginyera biomèdica.

Asunción Perales ha explicat que “una senya d’identitat dels projectes de BIOFAB que es presenten en esta jornada és que estan formats per equips mixtos integrats per professionals clínics i enginyers, treballant al mateix nivell, amb una col·laboració real i estructural”.

Per a Perales, esta presència transversal d’enginyers biomèdics, industrials, d’organització, especialistes en dades o en disseny 3D no és casual, sinó que “respon a la transformació profunda que viu la medicina en l’era de la tecnologia, les dades i la personalització assistencial”.

D’esta manera, segons la directora general, “hui es necessiten equips multidisciplinaris que integren el coneixement clínic amb l’enginyeria, la ciència de dades, la biotecnologia o la informàtica per a respondre als actuals volums immensos d’informació, tecnologies que evolucionen a gran velocitat i entorns clínics que requerixen decisions més ràpides, segures i precises”.

“La medicina del segle XXI exigix noves maneres de treballar i nous perfils i eixa és l’essència de l’enfocament de BIOFAB i la direcció cap a la qual ha d’avançar tot sistema sanitari modern”, ha continuat Asunción Perales.

**Reforma estratègica: perfils especialitzats**

En este sentit, la directora general ha recordat que l’administració sanitària valenciana ha fet un pas decisiu i estratègic amb la creació del nou Cos de Tecnologia Sanitària amb cinc escales professionals: científic de dades, enginyer d’organització, biotecnòleg, enginyer biomèdic i enginyer informàtic.

Igualment, en l’àmbit estatutari, s’han creat noves categories com les de científic de dades, enginyer biomèdic, biotecnòleg, enginyer d’organització, així com les figures de facultatius i infermeres investigadors.

D’esta manera, el Sistema Valencià de Salut “ha assumit plenament esta transformació per a dotar de perfils altament especialitzats capaços d’afrontar els actuals reptes tecnològics i científics i sostindre una sanitat de qualitat en un entorn digital, complex i tecnològicament avançat”, ha ressaltat Perales.

Fecha: 21/11/2025